作者:辛棄疾
標題:蘭陵王
內容:恨之極。恨極銷磨不得。萇弘事，人道後來，其血三年化為碧。鄭人緩也泣。吾父攻儒助墨。十年夢，沈痛化餘，秋柏之間既為實。相思重相憶。被怨結中腸，潛動精魄。望夫江上巖巖立。嗟一念中變，後期長絕。君看啟母憤所激。又俄傾為石。難敵。最多力。甚一忿沈淵，精氣為物。依然困鬥牛磨角。便影入山骨，至今雕琢。尋思人間，只合化，夢中蝶。